钦定古今图书集成/明伦汇编/氏族典/第464卷 > 《廖用贤尚友录》 > 度尚
## 钦定古今图书集成/明伦汇编/氏族典/第464卷 > 《廖用贤尚友录》 > 度尚

按《后汉书度尚传》：“尚字博平，山阳湖陆人。家贫，不修
学行，不为乡里所推举。宦者同郡侯览视田，得为郡
上计吏，拜郎中，除上虞长。为政严峻，明于发擿奸非，
吏人谓之神明。迁文安令。冀州刺史朱穆行部，见尚，
甚奇之。延熹五年，长沙、零陵贼七八千人入苍梧、交
阯，刺史、太守逃奔，二郡皆没，众渐盛。荆州刺史刘度”
军败，桓帝诏公卿举代刘度者，尚书朱穆举尚，自右
校令擢为荆州刺史。尚率部曲募诸蛮裔进击，大破
之。尚出兵三年，群寇悉定。七年，封右乡侯，迁桂阳太
守。明年，征还京师。时荆州兵朱盖等与桂阳贼胡兰
等焚烧郡县，众至数万，转攻零陵太守陈球。于是以
尚为中郎将，将步骑二万六千人救球，大破之。诏复
以为荆州刺史。后为辽东太守。延熹九年，卒于官。